Αλέξιος Μάινας

μικρογραφία|Ο Αλέξιος Μάινας το 2016
Ο Αλέξιος Μάινας (Alexios Mainas, Greek poet, γενν. Αθήνα *29.2.1976) είναι ποιητής και δοκιμιογράφος με ελληνογερμανική καταγωγή. Ανήκει στην πρώτη γενιά Ελλήνων ποιητών του 21ου αιώνα, τη λεγόμενη Γενιά της κρίσης. Είναι μέλος της Εταιρείας Συγγραφέων (αναπληρωματικό μέλος του Δ.Σ.), και του Κύκλου Ποιητών.

 Βιογραφικά στοιχεία και έργο 
Ο Αλέξιος Μάινας γεννήθηκε και μεγάλωσε στην Αθήνα από πατέρα Έλληνα, με καταγωγή από τη Σαντορίνη, και μητέρα Γερμανίδα, με καταγωγή από την Κολωνία. Σπούδασε Φιλοσοφία και Λογοτεχνία στη Γερμανία, τα περισσότερα χρόνια στο Πανεπιστήμιο της Βόννης. Έζησε δεκαπέντε χρόνια στη Γερμανία, με έδρα τα περισσότερα χρόνια τη μικρή πόλη του Μπριλ (Brühl), μεταξύ Κολωνίας και Βόννης.

Ασχολείται με τη διδασκαλία Δημιουργικής Γραφής, τη λογοτεχνική επιμέλεια, τη μετάφραση και τη διοργάνωση λογοτεχνικών εκδηλώσεων. Υπήρξε αρχισυντάκτης δύο λογοτεχνικών περιοδικών και είναι στενός συνεργάτης αρκετών άλλων (Διάστιχο, Χάρτης, κ.ά.).    

Έχει μεταφράσει και επιμεληθεί Έλληνες ποιητές στα γερμανικά, π.χ. Καβάφη, Ρίτσο και -αντιστοίχως- γερμανόφωνους ποιητές στα ελληνικά. Σε μετάφραση και δραματουργική επιμέλειά του έχουν ανέβει θεατρικά, π.χ. το 2019 το έργο «Βόυτσεκ» του Γκέοργκ Μπύχνερ  (Θέατρο Σημείο, κεντρική σκηνή, όπου ανέβηκε σε σκηνοθεσία Κώστα Παπακωνσταντίνου). Έχει επιμεληθεί πολλά βιβλία, κυρίως ποίησης.  

Γράφει ποίηση , διήγημα και δοκίμιο, ειδικά στον τομέα της φιλοσοφίας και θεωρίας λογοτεχνίας. Στα θεωρητικά δοκίμιά του εμβαθύνει, μεταξύ άλλων, σε θέματα όπως η «Ιστορία της θεωρίας της ποίησης ως γένος», ή «Η διάκριση συγγραφέα και αφηγητή στο λογοτεχνικό κείμενο».

Πρώτες δημοσιεύσεις σε περιοδικά έκανε το 1994 – την ίδια χρονιά δραματοποιήθηκε ένα διήγημά του. Σε ποιήματά του στηρίχτηκαν ταινίες μικρού μήκους (π.χ. «Πρωταπριλιά» του Απ. Ηλιόπουλου). Συνεργάζεται με χώρους πολιτισμού, π.χ. εμπνεύστηκε (με την Ε. Μαργαρίτη) και οργάνωσε-συντόνισε τις δράσεις «Ένα ποίημα είναι μια πόλη» (ποιητικός περίπατος) και «Τι μας κινεί; Ποίηση και μετακίνηση» (ποίηση στα λεωφορεία) για το Δημοτικό Θέατρο Πειραιά (άνοιξη 2018). Τα τελευταία χρόνια συν-επιμελήθηκε (με τον Γ. Αλισάνογλου) το «Φεστιβάλ Νέων Λογοτεχνών» στη ΔΕΒΘ. Έχει κάνει απαγγελίες, παρουσιάσεις και εισηγήσεις σε πολλές εκδηλώσεις και φεστιβάλ σε Ελλάδα, Κύπρο, Γερμανία, Αυστρία κ.α. Διευθύνει το σεμινάριο «ΣμεΣ» («Συναντήσεις με Συγγραφείς») καλώντας σημαντικούς ποιητές και πεζογράφους από όλες τις γενιές.

Ποίηση, διηγήματα, δοκίμια, άρθρα και μεταφράσεις του έχουν φιλοξενηθεί τις τελευταίες δεκαετίες (από το 1994) στα περισσότερα ελληνικά λογοτεχνικά περιοδικά και εφημερίδες. Μεμονωμένα ποιήματα και διηγήματά του έχουν μεταφραστεί σε έντεκα γλώσσες και έχουν συμπεριληφθεί σε ελληνικές και ξένες ανθολογίες. Το σώμα των δημοσιευμένων ποιημάτων του περιλαμβάνει αρκετές εκατοντάδες ποιήματα . Τον Νοέμβριο του 2022 έγινε από το έντυπο περιοδικό Καρυοθραύστις (τχ. 12-13) αφιέρωμα στην ποίησή του.     

 Ατομικά βιβλία 
μικρογραφία|Στη Βόννη το 2009
Η ποιητική συλλογή του Το περιεχόμενο του υπόλοιπου  (εκδ. Γαβριηλίδης, 2011) ήταν υποψήφια για το Κρατικό Βραβείο πρωτοεμφανιζόμενου συγγραφέα, για το αντίστοιχο βραβείο του περιοδικού Διαβάζω, και βραβεύτηκε στο Συμπόσιο Ποίησης το 2012 στο Πανεπιστήμιο Πατρών.

Έχει εκδώσει επίσης τις συλλογές:

 Το ξυράφι του Όκαμ (εκδ. Μικρή Άρκτος, 2014). 
 Ο διαμελισμός του Αδάμ (Ελβετία/Βασιλεία 2018, ιδιωτ. έκδοση).  
 Προσκόμματα και ποιμαντικές λύσεις για την κατάβαση της αγέλης στον κάμπο σε περίπτωση αντάρας (εκδ. Μικρή Άρκτος, 2021).  
 Σαν τη μουσική που αναζητάει στο άπειρο…, Ποίηση και Φλάουτο (εκδ. Εκάτη, 2022).

Κάποιες συλλογές του παραμένουν ανέκδοτες, π.χ. η ποιητική συλλογή Καλοκαίρι στα λόγια.      

 Ανθολογίες / συλλογικοί τόμοι 
Ποίηση και διηγήματά του έχουν ανθολογηθεί –ενδεικτικά– στους τόμους:

 Δίγλωσση ανθολογία του Ιδρύματος Ρόζα Λούξεμπουργκ «Ξύπνησα σε μια χώρα», 
 αγγλική ανθολογία «Futures: Poetry of the Greek Crisis», 
 γερμανική ανθολογία «Dichtung mit Biss», 
 φινλανδική ανθολογία «Aurinkokello», 
 γαλλόφωνη έκδοση «Desmos» (44, 2015), 
 γερμανική ανθολογία διηγημάτων «Bewegt/Εν κινήσει», 
 τόμος διηγημάτων «Ιστορίες Μπονζάι ’14», 
 τόμος «Ποιητές στη σκιά» (Β΄ κύκλος), 
 συλλογικός τόμος «Πρακτικά τριακοστού δεύτερου Συμποσίου Ποίησης: Ποίηση και όνειρο», 
 «Ανθολογία Ποιητικών Διαλόγων» (του Κώστα Γ. Παπαγεωργίου), 
 ανθολογία «Ποίηση με πείσμα», 
 ανθολογία «Πινακοθήκη “Λυρικών” Ποιημάτων» (τόμος Γ΄), 
 «Ο Ταχυδρόμος φέρνει γράμματα ποιήματα» (όπου, επιπλέον, ανθολόγησε τα -σχετικά- ποιήματα των νέων Ελλήνων ποιητών του 21ου αιώνα), 
 «Το θέατρο στην ποίηση», 
 «Ξένων αιμάτων τρύγος», 
 «Εφ’ ενός γίγνεσθαι;» (τόμος Β΄), 
 «Ποιητική εαρινή ισημερία», 
 «Πολύτροπος ανήρ», 
 «Ο πατέρας έφυγε», 
 «Το τοπίο, μακριά – Αφιέρωμα στον Γιάννη Κοντό», 
 «Η Γη που βλέπουμε και μας βλέπει», 
 «Όχι στη βία», 
 «8ο Διεθνές Φεστιβάλ Ποίησης Αθηνών», 
 «11ο Διεθνές Φεστιβάλ Ποίησης Αθηνών», 
 «Ημερολόγιο Εταιρείας Συγγραφέων 2024 - “Για μια ζωή δίχως φόβο και χλεύη”», 
 «Ημερολόγιο Εταιρείας Συγγραφέων 2025 - “Ήμερα να χτυπάει στις φλέβες ο παλμός της γης”», 
 «Τα ποιήματα του 2014», 
 «Τα ποιήματα του 2021», κ.ά.

 Σημειώσεις 

Κατηγορία:Νεοέλληνες ποιητές
Κατηγορία:Δοκιμιογράφοι
Κατηγορία:Έλληνες ποιητές